2. ปัจจัยความเสี่ยง

1. ความเสี่ยงที่เกี่ยวข้องกับสภาวะการตลาด และการแข่งขัน

1.1 ความเสี่ยงในเรื่องราคาวัตถุดิบในตลาดโลกที่มีแนวโน้มที่เพิ่มขึ้นอย่างต่อเนื่อง
โดยเฉพาะวัตถุดิบที่สำคัญที่ใช้สำหรับการผลิตสินค้า เช่น พลาสติก ทองแดง อลูมิเนียม
นอกเหนือจากนั้นปัจจัยในเรื่องของราคาน้ำมันที่มีความผันผวนในตลาดโลกที่ส่งผลต่อราคาขายปลีกในประเทศ
และส่งผลกระทบต่อต้นทุนและค่าใช้จ่ายในการผลิตของแต่ละผลิตภัณฑ์เพิ่มสูงขึ้นด้วย
ปัจจัยดังกล่าวมีผลต่อความสามารถในการแข่งขันอย่างหลีกเลี่ยงไม่ได้
ทั้งตลาดในประเทศและตลาดต่างประเทศ

1.2 ความเสี่ยงจากผลกระทบจากภัยพิบัติธรรมชาติที่เกิดขึ้นทั้งในประเทศและต่างประเทศ
และมีผลกระทบต่อระบบ Supply Chain System
ของผู้ผลิตชิ้นส่วนและวัตถุดิบที่ใช้สำหรับการผลิตสินค้า อาทิ เหตุการณ์น้ำท่วมใหญ่ในเดือนตุลาคม
2554 ในประเทศไทย ทำให้บริษัทผู้ผลิตชิ้นส่วนหลายรายไม่สามารถประกอบกิจการได้
ซึ่งส่งผลกระทบอย่างหนักต่อระบบการผลิต นอกเหนือจากนั้น
ภัยพิบัติทางธรรมชาติยังก่อให้เกิดความเสียหายกับรายได้เกษตรกร
จนส่งผลต่อการใช้จ่ายของประชาชนหรือผู้บริโภคให้ลดลงอีกด้วย บริษัทฯ
จึงได้ปรับกลยุทธ์สำหรับการผลิตและการขายเพื่อให้สามารถส่งมอบสินค้าให้เป็นไปตามแผนที่วางไว้
บริษัทฯ
ยังได้มีการปรับแผนธุรกิจบางประการเพื่อพลิกวิกฤตการณ์ที่เกิดขึ้นให้กลายเป็นโอกาสเพื่อเพิ่มยอดขายให้สูงขึ้น

1.3 ความเสี่ยงจากสภาพเศรษฐกิจและการเมืองภายในประเทศ
จากสถานการณ์การเมืองที่ผ่านมาส่งผลต่อความผันผวนในการดำเนินธุรกิจ
การส่งสินค้าวัตถุดิบและชิ้นส่วน ตลอดจนกระบวนการผลิต กระบวนการจัดส่งสินค้า
และยังทำให้เกิดความไม่เชื่อมั่น จนมีการชะลอตัวการจับจ่ายใช้สอยของผู้บริโภค
ซึ่งถือเป็นความเสี่ยงต่อการขายสินค้าภายในประเทศในช่วงเวลาที่ผ่านมา

2. ความเสี่ยงทางด้านการเงิน

2.1 ความเสี่ยงจากเงินตราต่างประเทศ บริษัทฯ
มีความเสี่ยงจากอัตราแลกเปลี่ยนเงินตราต่างประเทศ ซึ่งเกิดจากขายสินค้า ชำระค่าสินค้า วัตถุดิบ
เครื่องจักรและอุปกรณ์ ที่เป็นเงินตราต่างประเทศ บริษัทฯ
ได้ทำสัญญาซื้อขายเงินตราต่างประเทศล่วงหน้า ซึ่งรายการดังกล่าวจะมีอายุไม่เกินหนึ่งปี
เพื่อป้องกันความเสี่ยงของหนี้สินทางการเงินที่เป็นเงินตราต่างประเทศ

2.2 ความเสี่ยงด้านอัตราดอกเบี้ย หมายถึง
ความเสี่ยงที่เกิดจากการเปลี่ยนแปลงที่จะเกิดในอนาคตของอัตราดอกเบี้ยในตลาด
ซึ่งส่งผลกระทบต่อการดำเนินงานและกระแสเงินสดของบริษัทฯ เนื่องจากดอกเบี้ยมีอัตราลอยตัว
อย่างไรก็ตาม ผู้บริหารเชื่อว่า บริษัทฯ ไม่มีความเสี่ยงในอัตราดอกเบี้ยอย่างเป็นสาระสำคัญ
เนื่องจากบริษัทฯ
ไม่มีเงินกู้ยืมและวันครบกำหนดของเงินฝากและสินทรัพย์ทางการเงินอื่นมีระยะสั้นและดอกเบี้ยเป็นไปตามอัตราตลาด
ดังนั้น บริษัทฯ จึงไม่ได้ทำสัญญาเพื่อป้องกันความเสี่ยงดังกล่าวไว้

2.3 ความเสี่ยงทางด้านสินเชื่อ คือ ความเสี่ยงที่ลูกค้าหรือคู่สัญญาไม่สามารถชำระหนี้ให้แก่บริษัทฯ
ตามเงื่อนไขที่ตกลงกันไว้เมื่อครบกำหนดฝ่ายบริหารได้กำหนดนโยบายทางด้านสินเชื่อเพื่อควบคุมความเสี่ยงทางด้านสินเชื่อดังกล่าวอย่างสม่ำเสมอ
โดยการวิเคราะห์ฐานะทางการเงินของลูกค้าทุกรายที่ขอวงเงินสินเชื่อในระดับหนึ่งๆ อย่างไรก็ตาม
บริษัทฯ ไม่ได้คาดว่าจะเกิดผลเสียหายที่มีสาระสำคัญจากการเก็บหนี้ไม่ได้

2.4 ความเสี่ยงจากสภาพคล่อง บริษัทฯ
มีการควบคุมความเสี่ยงจากการขาดสภาพคล่องโดยการรักษาระดับของเงินสดและรายการเทียบเท่าเงินสดให้เพียงพอต่อการดำเนินงานบริษัทฯ
และเพื่อทำให้ผลกระทบจากความผันผวนของกระแสเงินสดลดลง

  3. ความเสี่ยงทางด้านแรงงาน

ประเทศไทยประสบปัญหาขาดแคลนแรงงานในทุกภาคส่วน เนื่องจากอัตราเพิ่มของประชากรต่ำมาก
และสินค้าเกษตรมีราคาดีขึ้นอันเป็นผลมาจากนโยบายภาครัฐ
ทำให้แรงงานกลับไปทำงานภาคเกษตรซึ่งมีรายได้ดีกว่า
และประชาชนนิยมศึกษาต่อสูงขึ้นในระดับปริญญา ทำให้คนเหลือมาสู่ภาคแรงงานน้อยมาก

ดังนั้น จึงทำให้เกิดการแย่งแรงงาน โดยการเสนอค่าตอบแทนและสวัสดิการที่สูงขึ้น
เพื่อให้ได้แรงงานเข้ามาทำงาน ทางบริษัทฯ ได้ใช้มาตรการในหลายรูปแบบ
รวมทั้งเสนอค่าตอบแทนและสวัสดิการจูงใจที่แข่งขันได้
จึงสามารถหาแรงงานเข้ามาทำงานได้อย่างต่อเนื่อง

4. ความเสี่ยงทางด้านกฎหมายที่มีการเปลี่ยนแปลง

ในช่วงปี 2554 ที่ผ่านมา ประเทศไทยได้มีกฎหมายและข้อกำหนดใหม่ๆ ออกมาใช้บังคับ เช่น
การปรับภาษีเงินได้นิติบุคคลตามรอบบัญชีที่กำหนด อัตราค่าจ้างขั้นต่ำตามมาตรฐานฝีมือแรงงาน
กฎหมายเกี่ยวกับสิ่งแวดล้อม ความปลอดภัยและชีวอนามัย การอนุรักษ์พลังงาน
ข้อกำหนดมาตรฐานผลิตภัณฑ์อุตสาหกรรม เป็นต้น บริษัทฯ มีหน่วยงานที่รับผิดชอบดูแล
และติดตามการมีผลบังคับใช้ของกฎหมายและข้อกำหนดดังกล่าว
พร้อมรายงานให้ผู้บริหารระดับสูงทราบ
และสั่งการให้มีการปฏิบัติให้สอดคล้องหรือเป็นไปตามที่กำหนดไว้ทุกประการ